SPRÁVA KOMISIE EURÓPSKEMU PARLAMENTU A RADE

o vykonávaní delegovania právomoci udelenej Komisii podľa rámcového rozhodnutia Rady 2004/757/SVV, pokiaľ ide o pridávanie látok do vymedzenia pojmu drogy

1.Úvod a právny základ

Článkom 8a ods. 1 rámcového rozhodnutia Rady 2004/757/SVV z 25. októbra 2004, ktorým sa stanovujú minimálne ustanovenia o znakoch skutkových podstát trestných činov a trestov v oblasti nezákonného obchodu s drogami (ďalej len „rámcové rozhodnutie“), sa Komisii udeľuje právomoc prijímať delegované smernice s cieľom pridať látky do zoznamu látok v prílohe I, ktoré sú súčasťou vymedzenia pojmu drogy.

V článku 8a ods. 2 rámcového rozhodnutia sa od Komisie vyžaduje, aby Európskemu parlamentu a Rade podala správu o vykonávaní delegovania právomoci zverenej Komisii uvedeným rámcovým rozhodnutím. Cieľom tejto správy je splniť oznamovaciu povinnosť stanovenú pre Komisiu v článku 8a ods. 2 rámcového rozhodnutia.

Delegovanie právomoci sa automaticky predlžuje na rovnako dlhé obdobia, pokiaľ Európsky parlament alebo Rada nevznesú voči takémuto predĺženiu námietku najneskôr tri mesiace pred koncom každého obdobia.

V nariadení (ES) č. 1920/2006 o Európskom monitorovacom centre pre drogy a drogovú závislosť a v rámcovom rozhodnutí sa stanovuje trojstupňový postup, ktorý môže viesť k zahrnutiu novej psychoaktívnej látky do vymedzenia pojmu drogy, a tým aj k jej začleneniu do trestnoprávnych ustanovení Únie o nedovolenom obchodovaní s drogami. Po i) úvodnej správe Európskeho monitorovacieho centra pre drogy a drogovú závislosť v súlade s článkom 5b nariadenia (ES) č. 1920/2006 a ii) posúdení rizík rozšíreným vedeckým výborom Európskeho monitorovacieho centra pre drogy a drogovú závislosť v súlade s článkom 5c nariadenia (ES) č. 1920/2006 iii) Komisia bezodkladne prijme delegovaný akt v súlade s článkom 8a rámcového rozhodnutia.

2.Vykonávanie delegovania právomoci

Právomoc pridať látky do vymedzenia pojmu drogy sa využila štyrikrát a Komisia prijala tieto delegované smernice:

a)2018: delegovaná smernica Komisie (EÚ) 2019/369 z 13. decembra 2018, ktorou sa mení príloha k rámcovému rozhodnutiu Rady 2004/757/SVV, pokiaľ ide o zahrnutie nových psychoaktívnych látok do vymedzenia pojmu drogy;

smernica Európskeho parlamentu a Rady (EÚ) 2017/2103 z 15. novembra 2017, ktorou sa mení rámcové rozhodnutie Rady 2004/757/SVV s cieľom zahrnúť nové psychoaktívne látky do vymedzenia pojmu drogy a ktorou sa zrušuje rozhodnutie Rady 2005/387/SVV s účinnosťou od 23. novembra 2018. Od prijatia smernice (EÚ) 2017/2103 do 23. novembra 2018 sa kontrolným opatreniam a trestným sankciám podľa rozhodnutia 2005/387/SVV podrobilo päť nových psychoaktívnych látok. Uvedené nové psychoaktívne látky však ešte neboli zaradené do prílohy k rámcovému rozhodnutiu 2004/757/SVV, a preto sa prostredníctvom delegovanej smernice (EÚ) 2019/369 do prílohy pridali tieto látky:

a)N-fenyl-N-[1-(2-fenyletyl)piperidín-4-yl]furán-2-karboxamid (furanylfentanyl) uvedený vo vykonávacom rozhodnutí Rady (EÚ) 2017/2170;

b)N-(1-amino-3,3-dimetyl-1-oxobután-2-yl)-1-(cyklohexylmetyl)-1H-indazol-3-karboxamid (ADB-CHMINACA) uvedený vo vykonávacom rozhodnutí Rady (EÚ) 2018/747;

c)1-(4-kyanobutyl)-N-(2-fenylpropán-2-yl)-1H-indazol-3-karboxamid (CUMYL-4CN-BINACA) uvedený vo vykonávacom rozhodnutí Rady (EÚ) 2018/748;

d)N-fenyl-N-[1-(2-fenyletyl)piperidín-4-yl]cyklopropánkarboxamid (cyklopropylfentanyl) a 2-metoxy-N-fenyl-N-[1-(2-fenyletyl)piperidín-4-yl]acetamid (metoxyacetylfentanyl) uvedené vo vykonávacom rozhodnutí Rady (EÚ) 2018/1463;

b)2020: delegovaná smernica Komisie (EÚ) 2020/1687 z 2. septembra 2020, ktorou sa mení príloha k rámcovému rozhodnutiu Rady 2004/757/SVV, pokiaľ ide o zahrnutie novej psychoaktívnej látky N, N-dietyl-2-[[4-(1-metyletoxy) fenyl]metyl]-5-nitro-1H-benzimidazol-1-etánamín (izotonitazén) do vymedzenia pojmu drogy;

c)2021: delegovaná smernica Komisie (EÚ) 2021/802 z 12. marca 2021, ktorou sa mení príloha k rámcovému rozhodnutiu Rady 2004/757/SVV, pokiaľ ide o zaradenie nových psychoaktívnych látok metyl-3,3-dimetyl-2-{[1-(pent-4-én-1-yl)-1H-indazol-3-karbonyl]amino}butanoát (MDMB-4en-PINACA) a metyl-2-{[1-(4-fluórbutyl)-1H-indol-3-karbonyl]amino}-3,3-dimetylbutanoát (4F-MDMB-BICA) do vymedzenia pojmu drogy;

d)2022: delegovaná smernica Komisie (EÚ) 2022/1552 z 18. marca 2022, ktorou sa mení príloha k rámcovému rozhodnutiu Rady 2004/757/SVV, pokiaľ ide o zahrnutie nových psychoaktívnych látok do vymedzenia pojmu drogy. Týmto aktom sa do zoznamu pridali látky 2-(metylamino)-1-(3-metylfenyl)propán-1-ón (3-metylmetkatinón, 3-MMC) a 1-(3-

chlórfenyl)-2-(metylamino)propán-1-ón (3-chlórmetkatinón, 3-CMC).

Delegované smernice boli predložené na kontrolu Európskemu parlamentu a Rade. Delegované akty boli uverejnené po uplynutí lehoty na preskúmanie, keďže Komisia počas tejto lehoty nedostala žiadne námietky ani žiadosti o predĺženie.